Jong Ruben verloor sy strydRuben Desember in die hospitaal. Ruben Scharneck, die sesjarige kind wat in 2014 met hoërisiko-neuroblastoom gediagnoseer is, is Saterdagoggend dood. Berdien Scharneck, ŉ familielid, het gesê Ruben sit nou op Jesus se skoot. “Jy glimlag, jy huppel, hy het nie meer pyn. Dankie vir die voorreg wat ons kon hê om jou te ken. Dankie dat jy ons geleer het om ander eerste te stel. Om jou naaste lief te hê. Om altyd te sê dit gaan goed al het jy baie pyn gehad. Dankie dat jy tot die einde nie jou mooi glimlag verloor het nie. Ons is en was baie lief vir jou.” Ruben laat sy ouers, Andre en Marinda, en sy ouboet Rossouw agter. Maroela Media het verskeie kere oor Ruben se siekte berig: onder meer toe hy vroeër vanjaar gr. 1 toe is en verlede jaar as Affie-seun ingehuldig is; ook toe hy ŉ dag by die Universiteit van Pretoria deurgebring het en gevoel het hoe dit is om ŉ Tukkie te wees. Dokters het Ruben nie lank gegee om te leef nie. Hy het in Desember ŉ geruime tyd in die hospitaal deurgebring nadat sy organe begin ingee het. “My klein engel is so braaf. Ek bid elke dag dat God jou pyn sal wegvat. As die tyd aanbreek vir jou om ons te verlaat, weet net dat jy meer geliefd is as wat jy ooit sal weet,” het sy ma destyds gesê. Ruben is in 2014 met hoërisiko-neuroblastoom gediagnoseer en het 100 dae van chemoterapie ondergaan. Hoewel die uitslae positief gelyk het, was die Scharnecks platgeslaan toe dit in Junie 2015 blyk dat die kanker weer versprei het. Hoewel hy selfs nietradisionele kankerbehandeling uit Australië ontvang het én in Januarie verlede jaar weer ŉ groot operasie ondergaan het om al die gewasse te verwyder, het die gesin nié die goeie nuus ontvang waarop hulle gehoop het nie. Van die gewasse was vas aan die aorta en dokters kon dit nie verwyder nie. Hy het altesaam nege operasies ondergaan. Die negende operasie was die laaste aangesien die dokters geweier het om hom verder te opereer of selfs te ondersoek. Ruben sou volgende maand sy sewende verjaardag vier. Lees alle vorige berigte oor Ruben op Maroela Media.